Norge krever svar fra USA i overvåkingssaken

Statssekretær Torgeir Larsen (Ap) sier at Norge forventer svar på hvordan norske borgere blir påvirket av NSA-overvåkingen.

11. juni 2013 12:49 Sist oppdatert 11. juni 2013

— Det som har kommet frem i media er av en slik karakter at vi har bedt om å få svar fra amerikanske myndigheter om hva dette er, og hvilken relevans det har for norske borgere, sier statssekretær i Utenriksdepartementet Torgeir Larsen.

Torsdag i forrige uke avslørte Guardian at etterretningstjenesten NSA samlet inn informasjon om hvem amerikanerne ringer til, når de gjør det og hvor de gjør det.

Fredag sprakk en enda større nyhet. Da kom Guardian og Washington Post med dokumenter som viste at NSA hadde direkte tilgang til servere hos flere store selskaper, blant annet Google, Facebook og Microsoft.

Og søndag sto varsleren Edward Snowden frem hos Guardian og fortalte hvorfor han lekket informasjonen. Han blir nå hyllet som en helt av enkelte, og kalt forræder av andre.

Dersom dokumentene han har gitt til avisene er ekte, betyr det at millioner av nordmenn også er omfattet av amerikansk overvåking.

Forventer svar

Statssekretær Larsen sier at de ikke kan forholde seg til informasjon som er kommet i media og har bedt ambassaden i Washington om å jobbe med å få svar fra USA.

— Vi ber om svar og forventer svar.

- Men dersom det som mediene beskriver er korrekt, er det da greit det USA gjør?

Les også Slik har de norske terrorlovene blitt endret siden 9/11-angrepet

— Vi må forholde oss til fakta. Og vi kan ikke spekulere på vegne av det som refereres i pressen. Men den debatten som raser, skaper også utrygghet hos norske borgere. Derfor har vi bedt om opplysninger. Så vil vi avvente de svarene før vi går mer inn i saken, fortsetter han. - Pleier amerikanerne å svare når dere spør om slikt?

— Vi forventer svar og det er helt vanlig at vi spør om opplysninger i saker som kan berøre norske borgere.

- Har dere fått svar på slike spørsmål før?

- Det er god kontakt mellom USA og Norge, og når vi spør så får vi svar.

- Kan vi stole på det amerikanerne sier?

— Vi vil spørre om relevansen for norske borgere. Nå kan jeg ikke kommentere noe ut over det.

Larsen sier også at de ikke har tatt kontakt med andre europeiske regjeringer på et politisk nivå i denne saken.

Statssekretær Torgeir Larsen og Utenriksdepartementet vil ha svar fra amerikanerne etter overvåkingsavsløringen. Jan-Morten Bjørnbakk/NTB Scanpix

Fakta Fakta om NSA NSA står for National Security Agency.Ble opprettet i 1952 og holder til i Maryland - på østkysten av USA.Målet deres er å ha «global kryptologisk dominans» og «beskytte nasjonale sikkerhetsinteresser ved å holde seg til den høyeste standarden for oppførsel».General Keith Alexander er øverste sjef.Det er usikkert hvor mange ansatte firmaet har, men omtrent 18.000 parkeringsplasser hører til hovedkvarteret deres i Fort Meade.Tidligere ansatte ved NSA har i flere intervjuer, blant annet til DN i mars, beskyldt organisasjonen for å drive svært omfattende overvåkning som kan være i strid med den amerikanske grunnloven.Kilder: NSA.gov og Wikipedia Vis mer